Lars Barfoed (KF), 2010-05-20:
Efter beslutningsforslaget, som vi nu skal drøfte, vil man pålægge regeringen at indføre velfærdsbesøg hvert tredje år i alle danske kvægog svinebesætninger med virkning fra den 1. juni 2010.
Det er der ikke lang tid til.
Jeg vil gerne starte med at slå fast, at jeg faktisk har meget sympati for intentionerne bag beslutningsforslaget.
Jeg er enig i, at vi løbende skal arbejde for at sikre et højt niveau for dyrevelfærden i dansk landbrug, herunder i kvæg- og svinebesætningerne.
Der skal fastsættes regler, der sikrer et højt beskyttelsesniveau, og det skal kontrolleres, at de regler bliver overholdt.
Regeringen har imidlertid allerede taget skridt til at sikre en effektiv kontrol.
Der er fra regeringens side i løbet af de seneste år iværksat en række nye initiativer, ligesom der er gennemført et grundigt analysearbejde af kontrollen på veterinærkontrolområdet med henblik på netop at forbedre og effektivisere vores kontrolindsats.
På baggrund af den analyse, der er gennemført, indgik regeringen i august 2008 det såkaldte veterinærforlig med Dansk Folkeparti og Det Radikale Venstre, og målet med forliget, der indeholder 18 konkrete tiltag, er en markant forbedring af dyrevelfærden, bl.a. igennem en bedre og mere effektiv kontrolindsats.
Som led i gennemførelsen af veterinærforliget vil der netop med henblik på at styrke velfærdskontrollen i løbet af 2010 blive gennemført en række initiativer, bl.a. vil der blive indført krav om obligatoriske sundhedsrådgivningsaftaler i større svine- og kvægbesætninger.
Derudover vil der blive indført et nyt risiko- og behovsorienteret kontrolkoncept for velfærdskontrollen, der groft sagt indebærer, at besætninger, hvori det må antages, at der er en større risiko for velfærdsproblemer, fremover vil blive besøgt oftere end de besætninger, hvor der ikke forventes at være problemer.
Det er forventningen, at den øgede fokus på besætninger, der har problemer med dyrevelfærden, vil føre til en bedre og mere effektiv velfærdskontrol.
Jeg kan også oplyse, at Justitsministeriet forventer at kunne udstede de nødvendige administrative bestemmelser til gennemførelsen af et krav om egenkontrol i større kvæg- og svinebesætninger, så kravet kan træde i kraft den 1. juli 2010.
Kravet om egenkontrollen vil indebære, at den ansvarlige for en kvæg- eller svinebesætning, som er omfattet af ordningen, pålægges at sørge for, at der udføres en egenkontrol, der sikrer, at lovgivningen på dyrevelfærdsområdet og forskrifter, der udstedes i den forbindelse, bliver opfyldt.
Samtidig vil indførelsen af obligatoriske sundhedsrådgivningsaftaler indebære, at de praktiserende dyrlæger pålægges at foretage en systematisk kontrol – den såkaldte auditering – af egenkontrollen af besætningernes dyrevelfærd.
Der vil herudover blive indført kontrol med de praktiserende dyrlægers auditering af egenkontrollen af besætningerne.
En fordel ved den skitserede model er jo, at egenkontrolprogrammet bliver overvåget af en dyrlæge, som har kendskab til besætningen.
Derved sikres det, at den rådgivning og overvågning, der er forbundet med programmet, målrettes den enkelte besætning.
Efter beslutningsforslaget skal der foretages dyrevelfærdsbesøg i alle kvæg- og svinebesætninger hvert tredje år.
De samlede udgifter til sådan en kontrol vil efter Fødevarestyrelsens beregninger udgøre ca. 13,7 mio. kr. om året.
Det er mere end seks gange så meget, som udgifterne ved den nuværende 5-procents-kontrol.
Der vil altså være tale om en markant forøgelse af udgifterne til velfærdskontrol, hvis beslutningsforslaget skal gennemføres.
Som jeg startede med at sige, har jeg faktisk meget sympati for intentionerne bag beslutningsforslaget.
Jeg er enig i, at vi skal sikre et højt niveau for beskyttelsen af dyrevelfærden i kvæg- og svinebesætningerne her i landet.
Fra regeringens side har vi derfor også, som jeg nu i korte træk har redegjort for, iværksat en række initiativer med henblik på at forbedre og effektivisere kontrollen på veterinærområdet.
Som nævnt er en række væsentlige initiativer først lige ved at blive gennemført, og derfor mangler vi stadig væk at se effekten af de tiltag.
På den baggrund finder regeringen heller ikke, at der på nuværende tidspunkt er et grundlag for at gennemføre en så væsentlig forøgelse af antallet af velfærdskontroller af landets kvæg- og svinebesætninger, som der med beslutningsforslaget bliver lagt op til. Regeringen kan derfor ikke støtte beslutningsforslaget.